
Vuoden 2011 laki …

kansanterveydellisestä tuoteverosta

Tavoitteenaan kansanterveydelle haitallisten elintarvikkeiden kulutuksen vähentäminen, terveellisten ravitsemustottumusten tukeminen sekä terveyspalvelujen, erityisesti kansanterveysohjelmien rahoitustilanteen parantaminen, Unkarin parlamentti säätää seuraavan lain kansanterveydellisen tuoteveron maksuvelvollisuudesta:

Määritelmät

1 pykälä

Tässä laissa tarkoitetaan

1. kotimarkkinoilla: Unkarin tasavallan aluetta; 

2. sokerilla: nimikkeiden 1701, 1702 tuotteita;

3. suolalla: nimikkeen 2501 tuotteita;

4. valmiiksipakatulla tuotteella: tuotteen ja sen sisältävän pakkauksen yhdistelmää, mikäli

a) tuotetta ei pakata kuluttajan tai loppukäyttäjän läsnä ollessa,

b) pakkauksen sisältämä tuotteen määrä on ennalta määrätty,

c) b alakohdan mukaista määrää ei voi muuttaa avaamatta pakkausta tai muuttamatta pakkausta havaittavasti, ja

d) tuotetta myydään nimellismäärältään sellaisissa yksiköissä, jotka


da) vastaavat pakkaajan ennalta määrittämiä määriä (mukaan lukien kaikki lisämäärät, joihin viitataan pakkauksen merkinnässä),


db) on määritelty massa- tai tilavuusyksiköin;

5. myynnillä: verovelvollisuuden piiriin kuuluvan tuotteen luovuttamista korvausta vastaan siten, että hankkija saa omistajalle kuuluvan määräämisvallan tuotteeseen;

6. toimituspaikalla: vuoden 2007 arvonlisäverolain nro CXXVII (jäljempänä: ”arvonlisäverolaki”) mukaista toimituspaikkaa;

7. nimikkeellä: tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta 5 päivänä lokakuuta 2010 annetun komission asetuksen (EY) N:o 861/2010, sellaisena kuin se oli voimassa 14 päivänä kesäkuuta, mukaista tullitariffinumeroa.

Verovelvollisuus

2 pykälä

Verovelvollisuuden piirin kuuluviksi tuotteiksi luokitellaan valmiiksipakattuna markkinoille saatettavat,

a) nimikkeiden 2009 ja 2202 tuotteet lukuun ottamatta vähintään 25 prosenttia hedelmää sisältäviä nektareita, hedelmämehuja, tiivisteitä ja mehutiivisteitä, mikäli


aa) kyseisiin tuotteisiin lisätyn sokerin määrä ylittää 8 grammaa 100 millilitraa kohden (”jäljempänä”: virvoitusjuoma) tai


ab) virvoitusjuomaan lisätyn kofeiinin määrä ylittää 10 milligrammaa 100 millilitraa kohden (jäljempänä: ”energiajuoma”);

b) nimikkeiden 1704, 1905 ja 2105 tuotteet, mikäli lisätyn sokerin määrä ylittää 25 grammaa 100 grammaa kohden, lisäksi nimikkeen 1806 tuotteet, mikäli lisätyn sokerin määrä ylittää 40 grammaa 100 grammaa kohden ja tuotteen kaakaopitoisuus on alle 40 grammaa 100 grammaa kohden (jäljempänä yhteisnimityksellä ”valmiiksipakattu makeutettu valmiste”);

c) muut kuin b alakohdan mukaiset nimikkeiden 1905, 2005 20 20 ja 2008 viljasta, perunasta tai öljykasvin siemenistä valmistetut, paistetut tai paahdetut, maustetut ja välittömästi kulutettavaksi tarkoitetut tuotteet lukuun ottamatta leipää ja leipomotuotteita, mikäli tuotteen suolapitoisuus on yli 1 gramma 100 grammaa kohden (jäljempänä: ”suolaiset välipalaelintarvikkeet”);

d) nimikkeiden 2103 ja 2104 tuotteet, joita ei luokitella pikkulapsille tarkoitetuiksi ruoiksi, keitoiksi tai kastikkeiksi, mikäli tuotteen suolapitoisuus on yli 5 grammaa 100 grammaa kohden (jäljempänä: ”mauste”) lukuun ottamatta sinappia, ketsuppia ja sellaisia kuivaamattomia, paloiteltuja tai soseutettuja, suolattuja, mausteina käytettäviä vihannesvalmisteita, joiden suolapitoisuus ei ylitä 15 grammaa 100 grammaa kohden.

3 pykälä

(1) Verovelvollisuus koskee verovelvollisuuden piiriin kuuluvan tuotteen ensimmäistä kotimarkkinoilla tapahtuvaa myyntiä. 

(2) Verovelvollisen on merkittävä verovelvollisuuden piiriin kuuluvasta tuotteesta laatimaansa laskuun tai kirjanpitotositteeseen, että verovelvollisuus koskee häntä. Mikäli verovelvollisella ei ole velvollisuutta laatia laskua tai kirjanpitotositetta tai hän on laiminlyönyt näiden laatimisen, tieto on merkittävä myyntiä koskevaan asiakirjaan.

Verovelvollinen

4 pykälä

Verovelvollisuus koskee verovelvollista, joka myy verovelvollisuuden piiriin kuuluvan tuotteen ensimmäisen kerran kotimarkkinoilla.

Verotusperuste

5 pykälä

Verotuksen perusteena on verovelvollisen 3 pykälän 1 momentin mukaisesti myymä verovelvollisuuden piiriin kuuluva tuote kilogrammoissa tai litroissa ilmoitettuna. Pakkauksen massa on jätettävä huomiotta verotuksen perustetta määritettäessä.

Veron määrä

6 pykälä

Veron määrä on

a) virvoitusjuoman osalta 5 Unkarin forinttia litraa kohden, 

a) energiajuoman osalta 250 Unkarin forinttia litraa kohden,

c) valmiiksipakatun makeutetun valmisteen osalta 100 Unkarin forinttia kilogrammaa kohden,

d) suolaisen välipalaelintarvikkeen osalta 200 Unkarin forinttia kilogrammaa kohden,

e) mausteen osalta 500 Unkarin forinttia kilogrammaa kohden.

Vapautus verovelvollisuudesta

7 pykälä

(1) Verovelvollisuuden piiriin kuuluvaa tuotetta myyvä verovelvollinen vapautetaan veron maksamisesta, mikäli hän myy verovelvollisuuden piiriin kuuluvaa tuotetta alle 50 litraa tai alle 50 kilogrammaa kalenterivuoden aikana.

(2) Verovelvollisuus ei koske 3 pykälän 1 momentin mukaista myyntiä, mikäli myynti täyttää arvonlisäverolain 89 pykälän 1 momentin tai 98 pykälän edellytykset.

(3) Verovelvollisuus ei koske verovelvollisuuden piiriin kuuluvan tuotteen 3 pykälän 1 momentin mukaista myyntiä, jos ostaja myy tuotteen eteenpäin arvonlisäverolain 89 pykälän 1 momentin tai 98 pykälän mukaisesti, edellyttäen, että ostaja ilmoittaa aikeestaan verovelvolliselle myyntitapahtuman yhteydessä sekä todistaa jälleenmyyntitapahtuman ja verovelvollisuuden piiriin kuuluvan jälleenmyydyn tuotteen määrän verovelvollista tyydyttävällä tavalla. Jos myyjä jälleenmyy verovelvollisuuden piiriin kuuluvan tuotteen ilmoituksensa vastaisesti kotimarkkinoilla, hänen on ilmoitettava asiasta ja verovelvollisuuden piiriin kuuluvan tuotteen kotimarkkinoilla myydystä määrästä verovelvolliselle 8 vuorokauden kuluessa myynnin suoritushetkestä. Verovelvollisen on vahvistettava ja maksettava eräpäivään mennessä ostajan kotimarkkinoilla jälleenmyymän, verovelvollisuuden piiriin kuuluvan tuotteen perusteella maksettava vero ja alkuperäisestä eräpäivästä laskettava viivekorko sen verokauden aikana, johon ostajan toimittaman ilmoituksen vastaanottamisen päivä sisältyy. Mikäli ostaja ei noudata kotimarkkinoilla tapahtuvaa myyntiä koskevaa ilmoitusvelvollisuutta määräaikaan mennessä, ostajan on maksettava kotimarkkinoilla myydyn, verovelvollisuuden piiriin kuuluvan tuotteen perusteella määräytyvä, verovelvollisen maksamatta jättämä vero, ilmoituksen eräpäivästä laskettava viivekorko ja lisäksi – mikäli laiminlyönnin osoittaa veroviranomainen – maksamattoman veron perusteella määräytyvä veronkorotus ja viivekorko.

(4) Verovelvollinen voi paikallisveroista vuonna 1990 annetun lain C 39/D pykälän mukaisesti vähentää verovuotta seuraavana verovuonna maksettavaa veroa kaksinkertaisella summalla verovuonna huomioitavaan elinkeinoverosta vapautettuun määrään nähden, kuitenkin siten, että määrä on enintään 50 prosenttia verovuotta seuraavan verovuoden verosta. Mikäli 8 pykälän mukainen verokausi on lyhempi kuin 12 kuukautta, verohelpotusta voidaan soveltaa yksittäisten verokausien aikana ajan mukaan suhteellisesti.

Veron vahvistaminen

8 pykälä

(1) Vero on vahvistettava ja ilmoitettava verovelvollisuuden piiriin kuuluvien tuotteiden myynnin perusteella 10 pykälän 1 ja 2 momentin mukaisesti, mikäli myynti tapahtuu verovelvollisuuden piiriin kuuluvan tuotteen

a) myyntiä koskevassa laskussa, kirjanpitotositteessa tai näiden puuttuessa missä tahansa muussa myynnistä laaditussa asiakirjassa mainitun ajankohdan, tai ajankohdan puuttuessa

b) myyntiä koskevan laskun, kirjanpitotositteen tai myynnistä laaditun muun asiakirjan laatimisen ajankohdan

mukaan 10 pykälän 1 ja 2 momentissa mainitun ilmoituskauden (jäljempänä: ”verokausi”) aikana.

(2) Verovelvollinen vahvistaa veronsa 1 momentin mukaisen verokauden osalta ilmoittamalla niistä itse.

(3) Mikäli verokauden aikana myytyjen, verovelvollisuuden piiriin kuuluvien tuotteiden määrä vähenee ilmoituksen jättämisen jälkeen, verovelvollisella on oikeus vähentää veron määrää sen verokauden osalta, jolloin korjausta tai mitätöintiä koskeva lasku, kirjanpitotosite tai muu asiakirja on laadittu.

Kirjanpitovelvollisuus

9 pykälä

(1) Verovelvollisen on pidettävä kirjaa, josta ilmenee

a) verokauden ensimmäisenä ja viimeisenä päivänä verovelvollisen omistuksessa olevien ja

b) verokauden aikana hankittujen, ostajalta takaisinostettujen, muuta kautta saatujen sekä verollisina tai verottomina myytyjen, hylättyjen, ilmaiseksi luovutettujen, tuhoutuneiden, kadonneiden tai muulla tavoin verovelvollisen omistuksesta poistuneiden

verovelvollisuuden piiriin kuuluvien tuotteiden tuotekohtaiset määrät. 

(2) Verovelvollisen on pidettävä kirjaa verottomina myydyistä verovelvollisuuden piiriin kuuluvista tuotteista siten, että kirjanpidosta käy ilmi verottomana myytyjen verovelvollisuuden piiriin kuuluvien tuotteiden määrä tuotteittain eriteltynä kunkin verovapausperusteen mukaan.

(3) Tämän pykälän mukainen kirjanpitovelvollisuus ei koske verovelvollisia, jotka ovat luonnollisia henkilöitä, joita ei ole luokiteltu itsenäisiksi ammatinharjoittajiksi ja jotka eivät ole velvollisia maksamaan veroa.

Menettelysäännökset

10 pykälä

(1) Verovelvollinen noudattaa ilmoitusvelvollisuuttaan 2 momentissa mainittuja poikkeuksia lukuun ottamatta toimittamalla tarkoitukseen varatun lomakkeen häntä koskevan arvonlisäveron ilmoituskauden mukaisesti ja arvonlisäveroilmoitukselle säädettyyn määräaikaan mennessä valtion veroviranomaiselle. 

(2) Arvonlisäverosta lähtökohtaisesti vapautettu verovelvollinen, ilmoituksen toimittamisvelvollisuudesta vapautettu arvonlisäverovelvollinen ja verovelvollinen, joka ei ole velvollinen maksamaan arvonlisäveroa, noudattavat ilmoitusvelvollisuuttaan toimittamalla tarkoitukseen varatun lomakkeen valtion veroviranomaiselle verovuotta seuraavan vuoden toisen kuukauden 25 päivään mennessä. 

(3) Verovelvollinen suorittaa veronmaksuvelvollisuutensa ilmoituksen toimittamiselle asetettuun määräpäivään mennessä.

(4) Verovelvollisella, joka ei ole velvollinen maksamaan veroa, ei ole raportointivelvollisuutta eikä veroilmoituksen toimitusvelvollisuutta. 

(5) Tämän lain määräysten ulkopuolelle jäävissä menettelykysymyksissä on sovellettava verotuksesta annetun lain määräyksiä.

(6) Verotulot muodostavat tulon valtion talousarvioon.

Loppusäännökset

11 pykälä

(1) Tämä laki tulee voimaan 1 päivänä syyskuuta 2011 lukuun ottamatta 2 momentissa mainittua poikkeusta.

(2) Tämän lain 7 pykälän 4 momentti tulee voimaan viidentenätoista Euroopan komission hyväksymispäätöstä seuraavana päivänä. Euroopan komission päätöksentekopäivän toteaa veropolitiikasta vastaava ministeri Unkarin virallisessa lehdessä yksittäistapauksessa tehtävällä päätöksellä välittömästi, kun se on tiedossa.

